钦定古今图书集成/明伦汇编/氏族典/第193卷 > 姚铉
## 钦定古今图书集成/明伦汇编/氏族典/第193卷 > 姚铉

按《宋史姚铉传》：“铉字宝之，庐州合肥人。太平兴国八
年，进士甲科，解褐大理评事，知潭州湘乡县，三迁殿
中丞，通判简、宣、昇三州。淳化五年，直史馆。至道初，迁
太常丞，充京西转运使，历右正言、右司谏，河东转运
使。咸平五年，河决郓州，以铉知州事，徙州于汶阳乡
之高原，委以营度，许便宜从事。工毕，加起居舍人、京”
东转运使，徙两浙。路铉隽爽，颇尚气，薛映知杭州，与
之不协，映摭铉罪状数条，密以闻，诏除名，贬连州文
学。大中祥符五年，会赦，移岳州，又移舒州，俄授本州
团练副使。天禧四年卒，年五十三。铉文词敏丽，善笔
札，采唐人文章，纂为百卷，目曰《文粹》。卒后，子嗣复以
其书上献，诏藏内府，授嗣复永城主簿。幼子称，俊颖
美秀，颇善属辞，裁十岁卒。铉纪其事，为《聪悟录》，人多
传之。